Rufus Wainwright
Rufus Wainwright er en amerikansk-canadisk sanger, sangskriver, komponist, guitarist og pianist; søn af Loudon Wainwright III og Kate McGarrigle, bror til Martha Wainwright. Som teenager turnerede han med sin søster, mor og dennes søster Anna McGarrigle. Han solodebuterede 1998 med albummet Rufus Wainwright, som blev godt modtaget af anmelderne. Også hans efterfølgende udgivelser blev rost, og med albummet Release The Stars (2007) slog han igennem kommercielt, ikke mindst i Storbritannien. Wainwrights tekster er ofte selvbiografiske og kredser bl.a. omkring homoseksuel kærlighed og familieforhold. Ved koncerter har han bl.a. fremført Judy Garland-sange.